פאולו סוזה

**פַּאוּלוּ מַנואל קַרְבָאלְיוּ דה סוֹזָה** (בפורטוגזית: **Paulo Manuel Carvalho Sousa**; נולד ב-30 באוגוסט 1970 בוויזאו) הוא כדורגלן עבר פורטוגלי ששיחק כקשר אחורי, וכיום מאמן כדורגל.

## קריירה כשחקן
### קריירת מועדונים
בשנת 1989 החל סוזה לשחק בקבוצה הפורטוגזית בנפיקה ליסבון, איתה זכה בתואר אליפות ליגת העל הפורטוגלית בשנת 1991 ובגביע הפורטוגזי בשנת 1993, כששיחק לצידם של רוי קושטה, ז'ואו ויירה פינטו ופאולו פורטה. במהלך קיץ 1993, חתם סוזה ביריבתה העירונית של בנפיקה, ספורטינג ליסבון, ובתום העונה חתם בקבוצת יובנטוס האיטלקית.

סוזה שיחק ביובנטוס במשך שתי עונות, ובעונת 1995/1996 זכה עם הקבוצה בליגת האלופות. כמו כן, זכה סוזה עם יובנטוס באליפות הסרייה א' ב-1995 ובסגנות הליגה ב-1996, כמו גם בגביע האיטלקי ב-1995 והסופר קאפ האיטלקי באותה השנה. ב-1995, העפיל עם יובנטוס לגמר גביע אופ"א, בו הפסידה יובנטוס לפארמה.

אחרי שתי עונות ביובנטוס חתם סוזה בבורוסיה דורטמונד הגרמנית, עמה רשם זכייה שנייה ברציפות בליגת האלופות. סוזה שיחק בגרמניה במשך שתי עונות, בהן סבל מסדרה של פציעות שהביאו לדעיכה בקריירה שלו. בשנים שלאחר מכן שיחק סוזה באינטר מילאנו, פארמה, פנאתינאיקוס ובאספניול. בגיל 31 פרש ממשחק פעיל.

### קריירה בינלאומית
סוזה היה חבר בסגל של נבחרת פורטוגל הצעירה אשר זכתה בגביע העולם בכדורגל עד גיל 20 בשנת 1989, ומשם המשיך לסגל נבחרת פורטוגל הבוגרת, בה רשם 51 הופעות רשמיות. בין הופעת הבכורה הבינלאומית הראשונה שלו ב-16 בינואר 1991, במשחק ידידות נגד נבחרת ספרד (תיקו 1:1), ועד למשחק האחרון בנבחרת נגד נבחרת סין (ניצחון 0:2) ב-2002, הוא ייצג את מולדתו במהלך משחקי יורו 1996, יורו 2000, והיה חלק מסגל הנבחרת במהלך מונדיאל 2002, אך לא שותף.

## קריירת אימון
סוזה החל בקריירת אימון כאשר מונה למאמן הנבחרת הפורטוגזית עד גיל 16. בקיץ 2008 מונה כעוזרו של קרלוס קיירוש בנבחרת פורטוגל. ב-19 בנובמבר 2008 מונה סוזה להיות מאמנה של קווינס פארק ריינג'רס האנגלית. לאחר מספר חודשים עזב את הקבוצה והחל לאמן את סוונסי סיטי. לאחר סיום החוזה בסוונסי, עבר סוזה ללסטר סיטי. במאי 2011 עבר סוזה להונגריה ומונה כמאמנה של MOL וידי, איתה זכה פעמיים בסופר קאפ ההונגרי, פעם אחת בגביע ההונגרי והגיע לשלב הבתים של הליגה האירופית.

בעונת 2013/14 הוזמן סוזה להגריל את דרג 4 בשלב הבתים בליגת האלופות.

ב-11 ביוני 2013 התמנה סוזה לתפקיד מאמן מכבי תל אביב והחליף בתפקיד את אוסקר גארסיה. משחק הבכורה שלו כמאמן הקבוצה היה בניצחון החוץ מול גיור ההונגרית במסגרת השלב השני של מוקדמות ליגת האלופות. לאחר שקבוצתו הגרילה את פ.צ. בזל בסיבוב השלישי, לא הצליח להובילה לעבר שלב הבתים של המפעל, אך העפיל לשלב הבתים של הליגה האירופית, ובהמשך גם לשלב 32 האחרונות של המפעל. בתום העונה זכה עם מכבי תל אביב בתואר האליפות, הראשון שלו כמאמן.

ב-28 במאי 2014, התפטר סוזה ממכבי תל אביב וחתם לשלוש עונות בפ.צ. בזל. משחק הבכורה שלו כמאמן בזל היה בניצחון החוץ של פ.צ. בזל מול אראו. עם בזל העפיל סוזה לשמינית גמר ליגת האלופות, לאחר שהקבוצה סיימה במקום השני בשלב הבתים בו התמודדה מול ריאל מדריד, ליברפול ולודוגורץ ראזגרד. בנוסף זכה באותה עונה עם בזל באליפות.

ביוני 2015 מונה סוזה למאמן קבוצת פיורנטינה האיטלקית במקום וינצ'נצו מונטלה. בנובמבר 2017 מונה למאמן טיינג'ין קואנג'יאן הסינית במקום פאביו קנבארו ופוטר כעבור שנה. במרץ 2019 מונה למאמן בורדו הצרפתית.

ב-21 בינואר 2021 מונה למאמנה של נבחרת פולין.

ב-30 בדצמבר 2021 מונה למאמן קבוצת פלמנגו הברזילאית. ב-10 במאי 2022 פוטר מתפקידו.

ב-15 בפברואר 2023 מונה למאמן סלרניטנה מהסרייה א'.

ב-30 ביוני 2024 מונה למאמן שבאב אל-אהלי.

## תארים
### תארים כשחקן
;בנפיקה ליסבון
* הסופר קאפ הפורטוגזי: 1989
* אליפות פורטוגל: 1990/1991
* הגביע הפורטוגזי: 1992/1993

;יובנטוס
* ליגת האלופות: 1995/1996
* אליפות איטליה: 1994/1995
* הגביע האיטלקי: 1994/1995
* הסופר קאפ האיטלקי: 1995

;בורוסיה דורטמונד
* ליגת האלופות: 1996/1997
* הגביע הביניבשתי: 1997
* הסופר הקאפ הגרמני: 1996

;נבחרת פורטוגל
* גביע העולם בכדורגל עד גיל 20: 1989
* אליפות אירופה בכדורגל (מקום שלישי): 2000

### תארים כמאמן
;MOL וידי
* גביע הליגה ההונגרי: 2010/2011
* הסופר קאפ ההונגרי: 2010/2011
;מכבי תל אביב
*אליפות המדינה בכדורגל: 2013/2014
;פ.צ. בזל
* אליפות שווייץ: 2014/2015

## קישורים חיצוניים

* 

* 
* 

## הערות שוליים

קטגוריה:כדורגלנים פורטוגזים
קטגוריה:קשרי כדורגל פורטוגזים
קטגוריה:כדורגלני בנפיקה ליסבון
קטגוריה:כדורגלני ספורטינג ליסבון
קטגוריה:כדורגלני יובנטוס
קטגוריה:כדורגלני בורוסיה דורטמונד
קטגוריה:כדורגלני אינטר מילאנו
קטגוריה:כדורגלני פארמה
קטגוריה:כדורגלני פנאתינאיקוס
קטגוריה:כדורגלני אספניול
קטגוריה:כדורגלני נבחרת פורטוגל
קטגוריה:כדורגלני יורו 1996
קטגוריה:כדורגלני יורו 2000
קטגוריה:כדורגלני מונדיאל 2002
קטגוריה:ספורטאים פורטוגזים באיטליה
קטגוריה:ספורטאים זרים בגרמניה
קטגוריה:ספורטאים פורטוגזים ביוון
קטגוריה:ספורטאים פורטוגזים בספרד
קטגוריה:מאמני כדורגל פורטוגזים
קטגוריה:מאמני פהרוואר
קטגוריה:מאמני מכבי תל אביב
קטגוריה:מאמני כדורגל זרים בישראל
קטגוריה:מאמני קווינס פארק ריינג'רס
קטגוריה:מאמני סוונזי סיטי
קטגוריה:מאמני לסטר סיטי
קטגוריה:מאמני פיורנטינה
קטגוריה:מאמני פ.צ. בזל
קטגוריה:מאמני בורדו
קטגוריה:מאמני פלמנגו
קטגוריה:מאמני נבחרת פולין בכדורגל
קטגוריה:מאמני יורו 2020
קטגוריה:פורטוגזים שנולדו ב-1970